b'\n_START_ARTICLE_\nLehtij\xc3\xa4rvi (Parkano)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 1,2 kilometri\xc3\xa4, leveys 350 metri\xc3\xa4 ja sen pinta-ala on 21 hehtaaria. Se sijaitsee Sammatinjoen uoman j\xc3\xa4rviketjun alimmaisena j\xc3\xa4rven\xc3\xa4 ja sen lasku-uoma putoaa 200 metri\xc3\xa4 pitk\xc3\xa4ll\xc3\xa4 laskuosuudellaan Ruoj\xc3\xa4rven Ruonanlahteen 20 senttimetri\xc3\xa4. Siihen laskee id\xc3\xa4st\xc3\xa4 Kurunoja, joka tuo Kurunviidan ja Ojasuon vedet j\xc3\xa4rveen, ja sen lis\xc3\xa4ksi pari lyhytt\xc3\xa4 pelto- ja mets\xc3\xa4ojaa. J\xc3\xa4rven vesi vaihtuu l\xc3\xa4hinn\xc3\xa4 30 metri\xc3\xa4 pitk\xc3\xa4n M\xc3\xa4kel\xc3\xa4nkosken virtauksesta, joka koostuu l\xc3\xa4hes kaikesta Sammatinjoen valuma-alueen vesist\xc3\xa4. Rantaviivan pituus on 2,7 kilometri\xc3\xa4. Kolmasosa rantaviivasta on peltomaata ja loput mets\xc3\xa4isi\xc3\xa4 rinteit\xc3\xa4. J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 sijaitsee kolme maatilaa ja rannoille on rakennettu kaksi vapaa-ajan asuntoa. J\xc3\xa4rven it\xc3\xa4rantaa seuraa yhdystie 13275 ja Lehtikosken ylitt\xc3\xa4\xc3\xa4 toinen yhdystie 13289, joka yhtyy edelliseen kosken l\xc3\xa4nsirannalla. It\xc3\xa4rantoja seuraa taloille viev\xc3\xa4 yksityistie. Noin 200 metrin et\xc3\xa4isyydell\xc3\xa4 j\xc3\xa4rven ohittaa Tampere-Sein\xc3\xa4joki-junarata.\n_START_SECTION_\nHistoriaa\n_START_PARAGRAPH_\nVanhassa puhtaaksi piirretyss\xc3\xa4 pit\xc3\xa4j\xc3\xa4nkartassa n\xc3\xa4kyy Lehtij\xc3\xa4rven pohjoisosa. J\xc3\xa4rven rannat olivat silloin p\xc3\xa4\xc3\xa4asiassa niitty\xc3\xa4, jonka joukossa oli pieni\xc3\xa4 peltotilkkuja. Ne kuuluivat ainakin Lehtij\xc3\xa4rven tai Lehtikosken maatiloille. Kartan ulkopuolisista tiloista ei ole t\xc3\xa4ss\xc3\xa4 tietoa. Ylinenlampi ja Marjolampi muodostivat yhten\xc3\xa4isen j\xc3\xa4rvialtaan, joka on piirretty karttaan nimett\xc3\xb6m\xc3\xa4n\xc3\xa4 ja jonka laskuoja oli piirretty mutkaisena uomana. Sen etel\xc3\xa4p\xc3\xa4\xc3\xa4ss\xc3\xa4 sijaitsi M\xc3\xa4kel\xc3\xa4n torppa. N\xc3\xa4m\xc3\xa4 kaikki kuuluivat Vahoj\xc3\xa4rven kyl\xc3\xa4\xc3\xa4n. Lehtij\xc3\xa4rven talon kautta kulki tie, joka seurasi Sammatinjoen uomaa pohjoiseen.'